KOMISIJOS SPRENDIMAS
2008 m. birželio 6 d.
dėl tam tikrų apsaugos priemonių, susijusių su labai patogenišku paukščių gripu, kurį Jungtinėje Karalystėje sukelė H7 potipio gripo virusas
(pranešta dokumentu Nr. C(2008) 2666)
(Tekstas autentiškas tik anglų kalba)
(2008/424/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
kadangi:
(1)
2005 m. gruodžio 20 d. Tarybos Direktyvoje 2005/94/EB dėl paukščių gripo kontrolės Bendrijoje priemonių ir panaikinanti Direktyvą 92/40/EEB (3) nustatytos tam tikros prevencinės priemonės, susijusios su paukščių gripo stebėsena ir ankstyvu nustatymu, ir būtiniausios kontrolės priemonės, taikytinos kilus šios naminių ir kitų nelaisvėje laikomų paukščių ligos protrūkiui. Šioje direktyvoje numatyta nustatyti apsaugos ir stebėsenos zonas kilus labai patogeniško paukščių gripo protrūkiui.
(2)
2008 m. birželio 4 d. Jungtinė Karalystė pranešė Komisijai apie patvirtintą labai patogeniško H7 potipio paukščių gripo viruso protrūkį jos teritorijoje esančiame naminių paukščių ūkyje ir nedelsiant ėmėsi tinkamų priemonių pagal Direktyvą 2005/94/EB, įskaitant apsaugos ir stebėsenos zonų nustatymą.
(3)
Komisija išnagrinėjo tas priemones bendradarbiaudama su Jungtine Karalyste ir įsitikino, kad šios valstybės narės kompetentingos institucijos nustatytos zonos ribos yra pakankamai toli nuo faktinės patvirtinto protrūkio vietos.
(4)
Kad būtų išvengta bet kokių nereikalingų Bendrijos vidaus prekybos trikdymų ir rizikos sudaryti nepagrįstas kliūtis prekiaujant su trečiosiomis šalimis, būtina skubiai apibrėžti šias Jungtinės Karalystės zonas Bendrijos lygmeniu.
(5)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šis sprendimas susijęs su apsaugos ir stebėsenos zonomis, kurias, patvirtinus labai patogeniško H7 potipio paukščių gripo protrūkį Oksfordšyro grafystėje esančiame naminių paukščių ūkyje, nustatė Jungtinės Karalystės kompetentinga institucija ir apie kurias ši valstybė narė pranešė Komisijai 2008 m. birželio 4 d.
Jungtinė Karalystė užtikrina, kad apsaugos ir stebėsenos zonos, nustatytos pagal Direktyvos 2005/94/EB 16 straipsnio 1 dalį, apima bent šio sprendimo priedo A ir B dalyse aprašytas vietoves.
2 straipsnis
Šis sprendimas galioja iki 2008 m. birželio 28 d.
3 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje, 2008 m. birželio 6 d.